## La Generalitat assumirà la rehabilitació de 49 infraestructures locals de 18 municipis valencians afectats per les inundacions

*** Així s’ha pactat en la reunió del Grup de Resposta Immediata d’Infraestructures Consell-Govern celebrada esta vesprada amb el Ministeri**

La Generalitat assumirà la rehabilitació de 49 infraestructures locals danyades per les inundacions amb l’objectiu de reparar d’urgència les diferents vies, passarel·les i ponts després de ser acceptada la proposta presentada al Govern.

Així s’ha traslladat durant la reunió celebrada esta vesprada del Grup de Resposta Immediata d’Infraestructures Consell-Govern en la qual ha participat el conseller de Medi Ambient, Infraestructures i Territori, Vicente Martínez Mus i el ministre de Transports i Mobilitat Sostenible, Óscar Puente.

D’esta manera, la Conselleria de Medi Ambient, Infraestructures i Territori executarà 49 obres en els municipis d’Alcàsser, Bugarra, Calles, Cheste, Chera, Chiva, Gestalgar, Godelleta, Loriguilla, Macastre, Montserrat, Pedralba, Picassent, Requena, Siete Aguas, Sinarcas, Sot de Chera i Torrent. En total, són les obres de 18 localitats. La major part corresponen a vies que comuniquen amb carreteres de titularitat autonòmica.

Per la seua part, el Ministeri de Transports i Mobilitat Sostenible durà a terme 36 actuacions en els municipis d’Aldaia, Alfafar, Almussafes, Manises, Paiporta, Picanya, Real, Riba-roja i Xirivella. En total, són les obres de 9 localitats. El gros d’estes són infraestructures que guarden alguna relació amb vies d’Adif o carreteres de titularitat estatal.

En els municipis d’Algemesí, Beniparrell, Buñol i Catarroja part de les obres les durà a terme l’Administració autonòmica i part l’estatal. La llista es podrà actualitzar en funció de les necessitats dels ajuntaments.

La Generalitat ja ha començat a posar-se en contacte amb els municipis per a assumir estes obres perquè ja estan en execució les obres de la seua competència, que solament la setmana passada van permetre la reobertura de quatre carreteres i l’obertura parcial d’una quinta, la qual cosa ha permés restablir la mobilitat i la connexió dels municipis que més danys han patit amb la riuada.

Fins hui, la Generalitat ha restablit la circulació en quasi la totalitat de les 18 carreteres que es van vore afectades, incloses les vies CV-33, CV-390, CV-403, CV-42 i un tram de CV-36. Estes accions formen part d’un pla integral del Consell per a restaurar les infraestructures afectades i facilitar el retorn a la normalitat de les poblacions. De la mateixa manera, després de recuperar el servici de tramvia de Ferrocarrils de la Generalitat Valenciana (FGV) es treballa per a restaurar la major part del servici de metro en dos setmanes. Fins llavors es mantindran les 20 línies de servici substitutiu d’autobús.

Fecha: 18/11/2024